Straatnaamveranderinge in Kaapstad gaan voortDie stadsraad van Kaapstad het Woensdagaand bevestig dat vyf straatname in Kaapstad verander gaan word. Dié proses is ses jaar gelede begin toe daar aanvanklik voorgestel is dat 24 straatname in Kaapstad verander moet word. Die res van die straatname sal in dié stadium nie verander word nie. Brett Herron, voorsitter van die naamgewingskomitee, het tydens die raadsvergadering gesê nagenoeg 19 000 inwoners van regoor Kaapstad het aan die proses van openbare deelname deelgeneem. “Ons besef ons sal nooit almal gelukkig kan maak nie, maar het ’n deursigtige proses gevolg waartydens ons objektief opgetree het,” het Herron gesê. Coen Steytlerrylaan gaan verander na Walter Sisululaan; Harrierstraat in Parklands verander na Bloukraanvoëlstraat; Hendrik Verwoerdrylaan word Uys Krigerylaan; Modderdamweg verander na Robert Sobukwestraat; en die NY1-pad in Gugulethu verander na Steve Bikorylaan. Volgens Herron gaan dit sowat ŉ maand neem om die strate se name te verander. Die ANC was nie te vinde dat onder meer Andries Pretoriusstraat, D.F. Malanstraat en Jan Smutsrylaan onveranderd bly nie. Herron het egter aangevoer dat die besluit geneem is na ŉ omvattende openbare deelname proses en dat die raad nie dié proses gaan minag nie. Dullah Omar, wyle anti-Apartheid aktivis, se familie het voorstelle van die hand gewys om Vanguardlaan en ŉ gedeelte van Jan Smutslaan na hom te vernoem. Patricia De Lille, die burgemeester van die stad Kaapstad, het Woensdagaand gesê sy sal steeds met Omar se familie kommunikeer om te kan sien hoe die stad sy nalatenskap kan gedenk. “Die familie het voorgestel dat ons hom eerder vereer deur ŉ sentrum op te rig waar arm mense kos kan kry. Ek het gesê ons kan na die voorstel kyk,” het De Lille gesê.